b'\n_START_ARTICLE_\nKonrad Vento\n_START_PARAGRAPH_\nKonrad Villehad Vento (23. kes\xc3\xa4kuuta 1872 Pietari \xe2\x80\x93 22. syyskuuta 1950 Virolahti) oli pappi, pitk\xc3\xa4aikainen kansanopiston johtaja ja toimittaja. _NEWLINE_Konrad Venton vanhemmat olivat  r\xc3\xa4\xc3\xa4t\xc3\xa4li Mikko Vento ja Rosa Sofia Jumppanen ja puoliso vuodesta 1908 Aina Albertina Sepp\xc3\xa4nen.  Vento tuli ylioppilaaksi Viipurin lyseosta 1894, valmistui filosofian kandidaatiksi 1901, suoritti teologisen erotutkinnon 1911 ja vihittiin papiksi 1912. Rovastin arvon Vento sai vuonna 1943. H\xc3\xa4n ty\xc3\xb6skenteli Viipurin Sanomat ja Karjala -lehtien toimittajana 1903\xe2\x80\x931908 ja Parikkalan Sanomat -lehden toimittajana 1908\xe2\x80\x931909, jolloin h\xc3\xa4n oli my\xc3\xb6s Parikkalan yhteiskoulun opettaja. Lounais-Karjalan kansanopiston johtaja Virolahdella h\xc3\xa4n oli vuodesta 1909 aina kuolemaansa asti, yli 40 vuotta. Kansanopiston johtajan toimen ohella Konrad Vento toimi my\xc3\xb6s kirkkoherrana. Etel\xc3\xa4-Saimaan p\xc3\xa4\xc3\xa4toimittaja, opettaja Arvo Vento oli h\xc3\xa4nen nuorempi veljens\xc3\xa4.'